Perancang utama kumpulan samun pembekal emas maut ditembak
Ipoh: Polis menembak mati lelaki dipercayai perancang utama kumpulan samun pembekal emas di Jalan Slim Lama, Tanjung Malim, awal pagi ini. Ketua Polis Perak, Datuk Azizi Mat Aris berkata, Pusat Kawalan Daerah Muallim menerima maklumat mengenai kejadian tembak-menembak antara seorang penjenayah dengan polis pada jam 3.10 pagi."Semasa menjalankan rondaan, polis terserempak dengan sebuah Nissan Almera disyaki menggunakan nombor pendaftaran palsu di Jalan Slim. "Polis mengarahkan pemandu berusia 43 tahun menghentikan kereta namun dia memecut serta melepaskan beberapa tembakan ke arah kenderaan polis."Dalam usaha mempertahankan diri, polis membalas tembakan dan mengenai suspek menyebabkan dia meninggal dunia di lokasi kejadian."Kematian disahkan pembantu perubatan dari Klinik Kesihatan Tanjung Malim," katanya pada sidang media di Ibu Pejabat Polis Kontinjen (IPK) Perak hari ini.Azizi berkata, pemeriksaan lanjut mendapati suspek yang berasal dari Klang, Selangor, mempunyai rekod jenayah lampau membabitkan rompakan berkumpulan, menyebabkan kecederaan, dan penipuan."Susulan pemeriksaan ke atas kereta suspek, polis merampas sepucuk pistol Sig Sauer, satu kelopak peluru, enam butir peluru, tiga botol mengandungi peluru dan dua parang. "Dalam insiden tembak-menembak itu, kereta peronda polis terkena peluru di pintu penumpang belakang kiri," katanya sambil menambah tiada anggota cedera dalam kejadian itu.Beliau berkata, pemeriksaan latar belakang menunjukkan suspek perancang kumpulan jenayah yang mensasarkan emas yang dalam proses transit."Siasatan mendapati kumpulan itu terbabit dalam sekurang-kurangnya 25 kes rompakan emas di Kuala Lumpur, Selangor, Pulau Pinang, Johor, Negeri Sembilan, dan Perak sejak 2018. "Jumlah kerugian dianggarkan daripada 25 kes ini adalah RM34.2 juta," katanya.Azizi berkata, dalam insiden terbaru, suspek terbabit dalam rompakan pembekal emas di Wangsa Maju, Kuala Lumpur, pada 27 Ogos tahun ini. "Insiden itu mengakibatkan kehilangan 4.5kg emas, yang dianggarkan bernilai RM1.485 juta," katanya.Menurutnya, polis sedang menjejaki saki-baki ahli kumpulan jenayah yang masih bebas.